
ALYOSTAL PRICK odos dūrio testo tirpalas
Alergenų ekstraktai

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Neišmeskite šio lapelio, nes vėl gali prireikti jį perskaityti.
Jeigu kiltų daugiau klausimų, kreipkitės į gydytoją arba vaistininką.
-	Jeigu pasireiškė sunkus šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką.
-	Vaistas skirtas medicininei diagnostikai ir tik profesionaliam vartojimui.


Apie ką rašoma šiame lapelyje?

1.	Kas yra ALYOSTAL PRICK ir kam jis vartojamas
2.	Kas žinotina prieš vartojant ALYOSTAL PRICK
3.	Kaip vartoti ALYOSTAL PRICK 
4.	Galimas šalutinis poveikis
5	Kaip laikyti ALYOSTAL PRICK 
6.	Pakuotės turinys ir kita informacija


1.	Kas yra ALYOSTAL PRICK ir kam jis vartojamas

ALYOSTAL PRICK tirpalas odos dūrimo testui – tai alergenų ekstraktas, mėginys alerginių ligų diagnostikai. Jie vartojami ligos priežasčiai nustatyti: alergenams, sukeliantiems alerginę ligą, nustatyti.

Naudojant ALYOSTAL PRICK tirpalą odos dūrimo testui, nustatomos I tipo alerginės reakcijos (pagal Gell ir Coombs klasifikaciją), kurios dažniausiai pasireiškia sezoniniais ar nuolatiniais rinitu, konjunktyvitu, rinokonjunktyvitu bei astma.

Naudojant ALYOSTAL PRICK tirpalą odos dūrimo testui, patvirtinamos I tipo padidėjusio jautrumo žiedadulkėms, pelėsiams, gyvulinės kilmės alergenams, maistui ar kitiems augalinės kilmės alergenams reakcijos, kurias galima įtarti apklausus pacientą.


2.	Kas žinotina prieš vartojant ALYOSTAL PRICK

ALYOSTAL PRICK vartoti negalima:
jeigu yra alergija (padidėjęs jautrumas) bet kuriai pagalbinei šio vaisto medžiagai (jos išvardytos 6 skyriuje „Pakuotės turinys ir kita informacija“).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti ALYOSTAL PRICK.
· Jeigu odos dūrimo testo metu pasireiškė alerginės reakcijos požymiai ant viso kūno (t.y. intensyvus delnų ir pėdų niežėjimas, dilgėlinė, burnos ar gerklės patinimas, dėl kurių pasunkėja rijimas, kvėpavimas, pasikeičia balsas, pykinimas, vėmimas) (žr. 4 skyrių „Galimas šalutinis poveikis“), nedelsiant kreipkitės į gydytoją. Gydytojas nuspręs, kokių priemonių dėl ALYOSTAL PRICK imtis.
· Jeigu vartojate bet kokios formos beta adrenoblokatorių (net ir akių lašų) arba tam tikrų vaistų nuo depresijos (tricikliai antidepresantai ir monoaminooksidazės inhibitoriai (MAOI) (žr. skyrelį „Kiti vaistai ir ALYOSTAL PRICK“).
· Jeigu karščiuojate arba neseniai pasireiškė astmos priepuolis, kuris buvo patvirtintas kliniškai arba iškvėpimo piko tėkmės matavimu. Gydytojas nuspręs, kokių priemonių dėl ALYOSTAL PRICK imtis.
· Jeigu negaluojate. Gydytojas atidės odos dūrimo testo atlikimą.
· Jeigu yra ūminė alerginės ligos būklė. Gydytojas atidės odos dūrimo testo atlikimą.
· Jeigu oda yra pažeista. Gydytojas atidės odos dūrimo testo atlikimą, kad būtų išvengta klaidingų rezultatų ir esamų odos sutrikimų pablogėjimo.
· Jeigu yra odos sutrikimų, tokių kaip dermatografizmas, dilgėlinė, atopinis dermatitas, egzema, psoriazė.
· Jeigu pašalinti limfmazgiai vienoje pažastyje. Dūrimo testas bus atliekamas ant kitos rankos dilbio.

Kiti vaistai ir ALYOSTAL PRICK
Jeigu vartojate ar neseniai vartojote kitų vaistų, arba dėl to nesate tikri, apie tai pasakykite gydytojui arba vaistininkui.

Prieš atliekant odos dūrimo testą, pasakykite gydytojui:
· Vartojate vaistų nuo alergijos (antihistaminų, kortikosteroidų). Šie vaistai gali ženkliai sumažinti atsaką į odos dūrimo testą. Gydytojas atitinkamai Jus informuos.
· Jeigu vartojate beta adrenoblokatorius. Gydytojas įvertins beta adrenoblokatorių vartojimo riziką, kadangi šie vaistai trikdo galimos alerginės reakcijos gydymą.
· Jeigu vartojate tam tikrų vaistų nuo depresijos (triciklių antidepresantų arba monoaminooksidazės inhibitorių (MAOI)). Gali būti padidėjusi epinefrino (vartojamas pasireiškus sunkioms alerginėms reakcijoms) sukeliamų nepageidaujamų reiškinių, kurie gali būti mirtini, rizika.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Klinikinių duomenų apie ALYOSTAL PRICK atlikimą nėštumo metu nėra. Odos dūrimo mėginiai dažniausiai neatliekami nėštumo metu, nes yra rizika, kad nėščiajai pasireikš visą kūną apimančių alerginių reakcijų.

Žindymas
Odos dūrimo mėginiai gali būti atliekami žindymo laikotarpiu.
Klinikinių duomenų apie ALYOSTAL PRICK atlikimą žindymo laikotarpiu nėra.

Vairavimas ir mechanizmų valdymas
ALYOSTAL PRICK gebėjimo vairuoti ir valdyti mechanizmus neveikia.


3.	Kaip vartoti ALYOSTAL PRICK

Odos dūrimo testą atliks tik apmokytas specialistas, kuris pateiks naudojimo instrukcijas.

Odos dūrimo testą rekomenduojama atlikti ant viršutinio dilbio paviršiaus. Mėginį taip pat galima atlikti ant nugaros.

Odos paviršius, ant kurio atliekamas mėginys turi būti švarus, dezinfekuotas alkoholiu ir sausas.

Vienas kiekvieno alergenų ekstrakto lašas yra užlašinamas ant odos, paliekant pakankamą atstumą tarp lašų. Tam, kad rezultatai būtų įvertinti tinkamai, kiekvieną mėginį galima atlikti du kartus.

Nykščiu ir smiliumi paimamas lancetas ir statmenai lengvu sukamuoju judesiu oda įduriama per vieną lašą. Kiekvienam tirpalui naudojamas naujas sterilus vienkartinis lancetas.

Odos reaktyvumui patikrinti, tokiu pat būdu atliekama teigiama ir neigiama kontrolės.

Atlikus testą, odos reakcija pasireiškia per 20 minučių; teigiama reakcija nustatoma, jeigu atsiranda papula (patinimas) kartu su paraudimu arba be jo.

Gydytojas arba slaugytoja įvertina rezultatus, pažymi ir apibrėžia kiekvieną iš odos reakcijų ir gali nukopijuoti reakcijų ribas ant lipnios juostos.

Atlikus odos dūrimo mėginį, Jus mažiausiai 30 minučių stebės gydytojas.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Atliekant diagnostiką su ALYOSTAL PRICK, Jūs susiduriate su alergenais, kurie gali sukelti alergines reakcijas vartojimo vietoje ir (arba) visą kūną apimančius požymius.

Nedelsiant praneškite gydytojui, jeigu Jums pasireiškia arba pastebėjote: sunkią alerginę reakciją, kartu su greitai pasireiškiančiais, visą kūną apimančiais požymiais, tokiais kaip stiprus odos niežėjimas arba išbėrimas, pasunkėjęs kvėpavimas, pilvo skausmas arba nukritusio kraujospūdžio požymius, tokius kaip galvos svaigimas, negalavimas.

Toleravimas laikui bėgant gali kisti, priklausomai nuo Jūsų būklės ir aplinkos.

Toliau pateikiami nepageidaujami poveikiai pastebėti suaugusiesiems ir vaikams:

Nedažni (pasireiškia ne daugiau kaip 1 iš 100 žmonių)
Niežėjimas.

Be to, gauta pavienių pranešimų apie šias nepageidaujamas reakcijas po vaistinio preparato registracijos, kurių dažnis nežinomas:
· Vietinės odos reakcijos: skausmas, patinimas, paraudimas, dilgėlinė.
· Sunkios, visą kūną apimančios alerginės reakcijos: anafilaksinė reakcija.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti ALYOSTAL PRICK

Šį vaistą laikykite vaikams nepastebimoje ir nepasiekiamoje vietoje.

Laikyti šaldytuve (2 C – 8 C).

Ant flakono po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Po flakono atidarymo suvartoti per 6 mėnesius.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

ALYOSTAL PRICK sudėtis
Veiklioji medžiaga yra alergenų ekstraktai. Viename flakone tirpalo yra 100 RI/ml standartizuoto alergeno ekstrakto, 100 KI/ml arba 1000 KI/ml nestandartizuoto alergeno ekstrakto arba kelių alergenų ekstraktų mišinio. 
Alergenų ekstraktai yra gauti iš piktžolių, žolių, medžių žiedadulkių, pelėsių ir gyvūninės kilmės medžiagų bei kai kurių maisto produktų. Tikslus alergeno ar alergenų mišinio pavadinimas nurodytas ant flakono etiketės.
Pagalbinės medžiagos yra natrio chloridas, glicerolis, fenolis, injekcinis vanduo, manitolis.

ALYOSTAL PRICK išvaizda ir kiekis pakuotėje
Skaidrus, bespalvis arba gelsvas ar rudas tirpalas (priklausomai nuo alergeno ekstrakto).
4 ml talpos I tipo neutralios spalvos stiklo flakonas, aplikatorius su lašintuvu. Flakone yra 3 ml tirpalo.

Registruotojas ir gamintojas
STALLERGENES 
6, rue Alexis de Tocqueville
92 160 Antony
Prancūzija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	Ewopharma AG atstovybė
Konstitucijos pr. 7
LT-09308 Vilnius
Lietuva
info@ewopharma.lt



Šis pakuotės lapelis paskutinį kartą peržiūrėtas 2016-10-10

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

